b'\n_START_ARTICLE_\nKruna (valuta)\n_START_PARAGRAPH_\nKruna je biv\xc5\xa1e i sada\xc5\xa1nje slu\xc5\xbebeno sredstvo pla\xc4\x87anja u vi\xc5\xa1e europskih zemalja. Naziv kruna pote\xc4\x8de od prikaza kraljevske krune na kovanicama._NEWLINE_Dana\xc5\xa1nja kruna potje\xc4\x8de iz 1873. kada su se Danska i \xc5\xa0vedska ujedinile u monetarnu uniju i za zajedni\xc4\x8dku valutu izabrali krunu. Uniji su kasnije pristupili Norve\xc5\xa1ka, Island i Estonija. Nakon ukidanja monetarne unije, sve su te zemlje zadr\xc5\xbeale krunu kao svoju nacionalnu valutu._NEWLINE_Austro-Ugarska monarhija je 1892. uvela krunu kao jedinstvenu valutu na svom podru\xc4\x8dju. Nakon raspada Austro-Ugarske, krunu je za svoju nacionalnu valutu izabrala \xc4\x8cehoslova\xc4\x8dka (i kasnije \xc4\x8ce\xc5\xa1ka i Slova\xc4\x8dka), Slobodna Dr\xc5\xbeava Rijeka je koristila CF krunu (Cita\xe2\x80\x99 di Fiume), a krune su privremeno kori\xc5\xa1tene i u Kraljevstvu Srba, Slovenaca i Hrvata._NEWLINE_Godine 1991. odlu\xc4\x8deno je da \xc4\x87e budu\xc4\x87a hrvatska valuta biti hrvatska kruna, s podjelom na sto banica, te su 1992. izabrani i prijedlozi dizajna nov\xc4\x8danica hrvatske krune.'